b'\n_START_ARTICLE_\nLa pla\xc3\xa7a del Diamant (pel\xc2\xb7l\xc3\xadcula)\n_START_SECTION_\nArgument\n_START_PARAGRAPH_\nAmb el rerefons de l\'arribada de la Rep\xc3\xbablica i de la Guerra Civil, narra la hist\xc3\xb2ria de Nat\xc3\xa0lia, una jove com tantes altres de la seva \xc3\xa8poca, que accepta sense queixar-se tot all\xc3\xb2 que la vida, i el seu marit, li imposen. Fins i tot accepta que li canvi\xc3\xafn el nom pel de "Colometa". Aquesta resignaci\xc3\xb3 acaba en finalitzar la guerra. Nat\xc3\xa0lia es rebel\xc2\xb7la per fi contra tot el que considera injust. Al final de la novel\xc2\xb7la deixar\xc3\xa0 de ser "Colometa" per a convertir-se en "la senyora Nat\xc3\xa0lia". Un canvi de nom que significa tamb\xc3\xa9 un canvi de personalitat. La novel\xc2\xb7la \xc3\xa9s tamb\xc3\xa9 una cr\xc3\xb2nica fidel de la Barcelona de postguerra i de com va marcar aquest per\xc3\xadode hist\xc3\xb2ric als seus habitants. Com en altres novel\xc2\xb7les de l\'autora, La pla\xc3\xa7a del diamant juga amb els s\xc3\xadmbols. Les colomes que la protagonista cria a casa seva serveixen a Merc\xc3\xa8 Rodoreda d\'element simb\xc3\xb2lic per a anar mostrant l\'evoluci\xc3\xb3 en la vida de Nat\xc3\xa0lia. A mesura que la seva vida es va quedant sense il\xc2\xb7lusions, les colomes del seu colomer van marxant o es van morint. Alliberant-les, la Nat\xc3\xa0lia s\'allibera tamb\xc3\xa9 per una banda del seu passat. Utilitzant com recurs expressiu el mon\xc3\xb2leg i un naturalisme esquin\xc3\xa7ador, Rodoreda permet que els lectors coneguin els sentiments m\xc3\xa9s profunds de la protagonista. L\'autora se serveix d\'un estil narratiu simple i pla, carregat de poesia, adequat a la innoc\xc3\xa8ncia i ingenu\xc3\xaftat de la protagonista. A pesar del dramatisme de l\'obra, Merc\xc3\xa8 Rodoreda utilitza cert grau d\'humor, adequat tamb\xc3\xa9 al car\xc3\xa0cter del seu personatge.'